ธนาคารเพื่อการเกษตรและสหกรณ์การเกษตร หนุนเกษตรกรปลูกข้าวโพดเลี้ยงสัตว์หลังฤดูทำนา
ธนาคารเพื่อการเกษตรและสหกรณ์การเกษตร หนุนเกษตรกรปลูกข้าวโพดเลี้ยงสัตว์หลังฤดูทำนา เพื่อเพิ่มผลผลิตตามความต้องการของตลาด พร้อมให้สินเชื่อเพื่อการเพาะปลูก รวมถึงการเก็บเกี่ยวและรวบรวมแก่เกษตรกรและสหกรณ์การเกษตรในอัตราดอกเบี้ยต่ำสุด

รัฐบาลโดยกระทรวงเกษตรและสหกรณ์ ได้จัดทำโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา โดยประสานกับหน่วยงานราชการ ภาคเอกชนและธนาคารเพื่อการเกษตรและสหกรณ์การเกษตร (ธ.ก.ส.) ให้ขับเคลื่อนมาตรการจูงใจให้เกษตรกรลดรอบการปลูกข้าว เพื่อลดปัญหาผลผลิตข้าวล้นตลาดและราคาตกต่ำและหันมาปลูกข้าวโพดเลี้ยงสัตว์หลังฤดูกาลทำนาแทน 
ซึ่งขณะนี้ข้าวโพดเลี้ยงสัตว์กำลังเป็นที่ต้องการของตลาด โดยดำเนินงานผ่านการเชื่อมโยงแหล่งรับซื้อผลผลิตข้าวโพดเลี้ยงสัตว์และผลผลิตการเกษตรอื่นๆ ร่วมกับกระทรวงพาณิชย์และภาคเอกชน ตามแนวทางประชารัฐ ซึ่งเป็นการสร้างดุลยภาพของอุปสงค์และอุปทาน และสร้างรายได้ให้กับเกษตรกรอย่างยั่งยืน 
โดยมีพื้นที่เป้าหมาย 2 ล้านไร่ ใน 37 จังหวัดทั่วประเทศ แบ่งเป็น ภาคเหนือ ภาคตะวันออกเฉียงเหนือ ภาคกลาง และภาคตะวันออก ซึ่งมีระยะเวลาดำเนินโครงการตั้งแต่บัดนี้จนถึงวันที่ 30 กันยายน 2562 และจะเร่งให้เกษตรกรปลูกให้แล้วเสร็จภายในวันที่ 15 มกราคม 2562 ซึ่งเป็นช่วงเวลาที่ข้าวโพดจะเจริญเติบโตได้ดี นายศรายุทธ ยิ้มยวน รองผู้จัดการธนาคารเพื่อการเกษตรและสหกรณ์การเกษตร เปิดเผยว่า โครงการดังกล่าวเป็นโครงการที่ดีของภาครัฐ เพื่อปฏิรูปภาคการเกษตร ซึ่งขณะนี้ได้รับผลตอบรับจากเกษตรกรเป็นอย่างดีกว่า 46,000 ราย

ทั้งนี้ ธ.ก.ส. ได้สนับสนุนสินเชื่อ โดยแบ่งเป็น 3 โครงการคือ โครงการสนับสนุนสินเชื่อเพื่อปลูก ข้าวโพดเลี้ยงสัตว์หลังฤดูทำนา เพื่อให้เกษตรกรใช้เป็นทุนหมุนเวียนในการผลิตและจัดหาปัจจัยการผลิตผ่านบัตรเกษตรสุขใจ โครงการสนับสนุนสินเชื่อเพื่อปลูกข้าวโพดเลี้ยงสัตว์หลังฤดูทำนาผ่านสหกรณ์การเกษตร เพื่อให้เกษตรกรที่เป็นสมาชิกขอรับสินเชื่อตามโครงการดังกล่าวผ่านสหกรณ์การเกษตรที่ตนเองเป็นสมาชิก และโครงการสนับสนุนสินเชื่อเพื่อรวบรวมข้าวโพดเลี้ยงสัตว์หลังฤดูทำนาผ่านสหกรณ์การเกษตร เพื่อเป็นเงินทุนหมุนเวียนในการรวบรวมข้าวโพดเลี้ยงสัตว์ โดยสามารถกู้ได้สูงสุดไม่เกิน 10 ล้านบาท อัตราดอกเบี้ยร้อยละ 1 ต่อปี เป็นระยะเวลา 6 เดือน 
นอกจากนี้รัฐบาลยังได้ประสานงานกับภาคเอกชน อาทิ สมาคมผู้รับซื้อข้าวโพด ประกันการรับซื้อผลผลิตข้าวโพดเลี้ยงสัตว์ในราคา 8 บาทต่อกิโลกรัม เพื่อเป็นการสร้างความมั่นใจให้แก่เกษตรกรว่า นอกจากจะได้รับการดูแลทั้งด้านเงินทุน การคุ้มครองความเสี่ยงจากการผลิตแล้ว ยังสามารถขายผลผลิตได้ในราคาที่เป็นธรรม ซึ่งจะช่วยสร้างรายได้ที่แน่นอนให้แก่เกษตรกรอีกด้วย